Trine Bramsen taler ud: Nødvendigt at prikke til fordomme med kække metoder

Det er umuligt at få it-branchen på dagsordenen ad saglige kanaler. Derfor var det nødvendigt at tage fordomme i brug, siger it-ordfører Trine Bramsen om gæsteblogindlæg, der havnede i mediestorm.

Bølgerne er gået højt, siden Socialdemokraternes medieordfører Trine Bramsens blogindlæg om pizzaspisende it-folk kom på version2.dk i fredags. Mange læsere har i skarpe vendinger kritiseret hendes indlæg for at være usagligt, og it-fagforeningen Prosa er bekymret for, at ordførerens udmelding vil skræmme unge væk fra it-uddannelserne.

Men ifølge Trine Bramsen er gæsteblogindlæggets tone nødvendig for skabe debat om it-branchen.

»Jeg har igennem det seneste år forsøgt at få it-branchen på mediernes dagsordenen ad saglige kanaler, og jeg må bare konstatere, at det ikke er lykkedes at trænge igennem. Og det er da ærgerligt, at man så er nødt til at tage fordomme og kække metoder i brug,« siger Trine Bramsen til Version2.

It-ordføreren fortryder ikke sit blogindlæg. Og hun giver ikke meget for Prosas kritik af, at hun skræmmer unge væk fra it-uddannelser.

»Nej, så meget magt har jeg slet ikke som it-ordfører. Men Prosa skal da være mere end velkomne til at komme forbi Christiansborg til en seriøs snak om it-branchens fremtid,« siger Trine Bramsen til Version2.

Et spørgsmål om humor

Den socialdemokratiske it-ordfører vil ikke beklage sin fremstilling af it-folk, for hun gentager sin formulering til øvrige medier om, at det er skrevet med et glimt i øjet. Det er dog ikke alle, der har kunnet se komikken. Således har den nyoprettede Facebook-gruppe It-professionelle imod Trine Bramsen siden fredag fået 1.646 likes.

»Hovedparten af dette her er skrevet humoristisk, og jeg tror, at de fleste danskere har humor nok til at forstå, hvad der er hvad her. Nu håber jeg, at de aktører, der har meldt sig under fanerne, vil diskutere it-branchen i stedet for at diskutere min person og mine kvalifikationer,« siger Trine Bramsen til Version2.